|  |
| --- |
|  |
| **GULBENES NOVADA PAŠVALDĪBA** |
| Reģ. Nr. 90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob. 26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025. gada 27. martā** | **Nr. GND/2025/** |
|  | **(protokols Nr. ; .p.)** |

**Par Gulbenes novada pašvaldības tiešās līdzdalības izbeigšanu sabiedrībā ar ierobežotu atbildību “GULBENES AUTOBUSS”**

Saskaņā ar Pašvaldību likuma 10. panta pirmās daļas 9. punktu dome ir tiesīga izlemt ikvienu pašvaldības kompetences jautājumu un tikai domes kompetencē ir tiesības likumā noteiktajā kārtībā izveidot, reorganizēt un likvidēt pašvaldības kapitālsabiedrības, kā arī lemt par dalību kapitālsabiedrībās.

Saskaņā ar Valsts pārvaldes iekārtas likuma (turpmāk – VPIL) 88.panta septīto daļu publiska persona, kas dibinājusi kapitālsabiedrību vai ieguvusi līdzdalību esošā kapitālsabiedrībā, pārvērtē līdzdalību tajā saskaņā ar šo pantu un Publiskas personas kapitāla daļu un kapitālsabiedrību pārvaldības likumu.

Atbilstoši Publiskas personas kapitāla daļu un kapitālsabiedrību pārvaldības likuma (turpmāk – Pārvaldības likums) 7. panta pirmajai daļai publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un tās atbilstību šā likuma 4. panta nosacījumiem. Pārvaldības likuma 7. panta otrā daļa noteic, ka lēmumu par publiskas personas līdzdalības saglabāšanu kapitālsabiedrībās pieņem attiecīgās publiskās personas augstākā lēmējinstitūcija, un lēmumā ietver vērtējumu attiecībā uz atbilstību Pārvaldības likuma 4. panta nosacījumiem un vispārējo stratēģisko mērķi.

Pārvaldības likuma 4.panta pirmā daļa noteic, ka publiska persona drīkst iegūt līdzdalību kapitālsabiedrībā atbilstoši VPIL 88.pantam.

Ņemot vērā to, ka Gulbenes novada pašvaldībai (turpmāk – Pašvaldība) pieder sabiedrības ar ierobežotu atbildību “GULBENES AUTOBUSS”, reģistrācijas numurs 43203003672 (turpmāk – Kapitālsabiedrība) 100% kapitāla daļas un iepriekšējais Pašvaldības līdzdalības Kapitālsabiedrībā izvērtējums ir veikts 2019. gadā ar Gulbenes novada pašvaldības domes 2019. gada 11. jūlija sēdes lēmumu “Par Gulbenes novada pašvaldības tiešās līdzdalības saglabāšanu sabiedrībā ar ierobežotu atbildību “Gulbenes autobuss”” (protokols Nr. 10; 4.§), kurā tika fiksēts arī Kapitālsabiedrības izvirzītais vispārējais stratēģiskais mērķis, Pašvaldība no jauna ir izvērtējusi tās līdzdalības atbilstību VPIL prasībām.

Lai izvērtētu Pašvaldības tiešo līdzdalību Kapitālsabiedrībā un tās atbilstību Pārvaldību likuma nosacījumiem, Pašvaldība iepirkuma “Gulbenes novada pašvaldības līdzdalības saglabāšanas izvērtēšana kapitālsabiedrībās”, iepirkuma identifikācijas Nr.GNP 2024/49, rezultātā 2024. gada 25. septembrī noslēdza iepirkuma līgumu Nr. GND/9.18/24/502 par Gulbenes novada pašvaldības līdzdalības saglabāšanas izvērtēšanu kapitālsabiedrībās ar SIA “CSE COE”, reģistrācijas numurs 40103995402.

Pašvaldība un SIA “CSE COE” 2025. gada 25. februārī parakstīja darbu pieņemšanas-nodošanas aktu, kā rezultātā Pašvaldība ir saņēmusi līdzdalības izvērtējumu (turpmāk – Izvērtējums), kurā Pašvaldībai rekomendēts izbeigt tiešo līdzdalību Kapitālsabiedrībā. Izvērtējumā ir secināts, ka Kapitālsabiedrības darbība:

1. sauszemes pasažieru pārvadājumu jomā atbilst VPIL 88. panta pirmās daļas 2. punkta nosacījumam – Kapitālsabiedrība sniedz pakalpojumus, kas ir stratēģiski svarīgi pašvaldības administratīvās teritorijas attīstībai; Tomēr apstāklis, ka Kapitālsabiedrība sniedz pašvaldības administratīvās teritorijas attīstībai stratēģiski svarīgus pakalpojumus, neizslēdz iespēju, ka stratēģiski svarīgos sabiedriskā transporta pārvadājumu pakalpojumus var sniegt arī privāts tirgus dalībnieks;
2. sabiedriskā transporta pakalpojumu jomā neatbilst VPIL 88. panta pirmās daļas 1. punktā paredzētajam nosacījumam, jo Gulbenes novada administratīvajā teritorijā nav konstatējama tirgus nepilnība; Sabiedriskā transporta pakalpojumu tirgū jau šobrīd darbojas pietiekami plašs privāto tirgus dalībnieku skaits;
3. skolēnu speciālo pārvadājumu pakalpojumu jomā neatbilst VPIL 88. panta pirmās daļas 1. punktā paredzētajam nosacījumam – tirgus nepilnība Gulbenes novada administratīvajā teritorijā nepastāv, jo skolēnu speciālo pārvadājumu pakalpojumu iepirkumā piedāvājumus iesniedza vairāk kā viens pretendents;
4. attiecībā uz Kapitālsabiedrības sniegtajiem papildu pakalpojumiem, kas saistīti ar autoostas pakalpojumiem un tās darbības nodrošināšanu, neatbilst VPIL 88. panta pirmās daļas 1. vai 2. punktam un būtu saglabājama tikai kā Kapitālsabiedrības pamatdarbības – sabiedriskā transporta pakalpojumu – sastāvdaļa. Ņemot vērā, ka Kapitālsabiedrības pamatdarbība sabiedriskā transporta pakalpojumu jomā ir izbeidzama, arī Kapitālsabiedrības darbība autoostas pakalpojumu sniegšanā ir izbeidzama;

Izvērtējumā norādīts, ka šobrīd Kapitālsabiedrībai ir spēkā ar Pašvaldību, Iepirkuma Nr. GNP 2024/37 ietvaros noslēgta vispārīgā vienošanās Nr. GND/9.18/24/470 par Gulbenes novada skolēnu speciāliem pārvadājumiem 2024./2025. un 2025./2026. mācību gadā, kas nosaka, ka Kapitālsabiedrība nodrošina Gulbenes novada skolēnu speciālos pārvadājumus 2024./2025. un 2025./2026. mācību gadā (vienošanās ir spēkā līdz 31.05.2026).

Vienlaikus Izvērtējumā norādīti iespējamie riski, kas pastāv, nododot skolēnu speciālos pārvadājumus Gulbenes novada administratīvajā teritorijā privātajam sektoram, proti, kā būtisks risks skolēnu speciālo pārvadājumu organizēšanā Gulbenes novada administratīvajā teritorijā tiek identificēts – pakalpojuma nepārtrauktības un pieejamības risks. Nekvalitatīvi sniegti skolēnu speciālo pārvadājumu pakalpojumi (maršruta kavējumi) vai neizpildīti reisi ietekmē iedzīvotāju dzīves kvalitāti, tiesības uz izglītību, vai pat var apdraudēt veselību gadījumā, ja skolēnu speciālo pārvadājumu pakalpojumu nodrošināšanā ir neplānoti pārrāvumi, īpaši nelabvēlīgos laika apstākļos. Skolēnu speciālo pārvadājumu pakalpojuma izmaksu pieaugums var veidot būtisku risku pašvaldībai. Privāto komersantu iesniegtie piedāvājumi pašvaldībai skolēnu speciālo pārvadājumu nodrošināšanai var būt ekonomiski nepieejami. Minētie riski ilgtermiņā var radīt apdraudējumu Gulbenes novada iedzīvotāju labklājībai un dzīves kvalitātei, tomēr var uzskatīt, ka iestāšanās gadījumā tie neradītu lielāku zaudējumu patērētājam nekā publiskas personas darbības turpināšana tirgū, un tādēļ netiek identificēti būtiski riski pakalpojumu nodošanai privātajam sektoram.

Izvērtējuma veicējs atbilstoši VPIL 88. panta otrajai daļai, novērtējot Pašvaldības līdzdalības saglabāšanu Kapitālsabiedrībā, konsultējās ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem.

Izvērtējuma veicējs par līdzdalības saglabāšanu Kapitālsabiedrībā veica konsultācijas ar šādām biedrībām: Latvijas Tirdzniecības un rūpniecības kamera, Latvijas Pasažieru pārvadātāju asociācija, un Latvijas Pašvaldību savienība.

Pašvaldībā saņemts Konkurences padomes (turpmāk – KP) 2025. gada 20. februāra atzinums Nr. 1.7- 2/221, kurā norādīts, ka ir atbalstāma Pašvaldības līdzdalības izbeigšana Kapitālsabiedrībā, vienlaikus Pašvaldībai nodrošinot skolēnu pārvadājumu un autoostas pakalpojumu nepārtrauktību:

1. KP piekrīt Izvērtējumā minētajam, ka Kapitālsabiedrības pamatdarbība sabiedriskā transporta pakalpojumu jomā, kā arī darbība skolēnu speciālo pārvadājumu jomā neatbilst VPIL 88. panta pirmās daļas 1. punktā paredzētajam nosacījumam un vērtējams, vai Kapitālsabiedrības darbība šajās pakalpojumu jomās nav izbeidzama. Gadījumā, ja Kapitālsabiedrība beidz sniegt skolēnu speciālos pārvadājumus, Pašvaldībai ir būtiski nodrošināt pakalpojumu nepārtrauktību, proti, lai neveidotos situācija, ka ir pārrāvums šo pakalpojumu sniegšanā, ņemot vērā, ka viena no pašvaldību autonomajām funkcijām ir gādāt par izglītības pieejamību;
2. attiecībā uz Kapitālsabiedrības sniegto autoostas pakalpojumu, KP ieskatā tas uzskatāms par pamatpakalpojumu un Pašvaldībai, neturpinot līdzdalību Kapitālsabiedrībā, jārod cits risinājums, kā tiks nodrošināti autoostas pakalpojumi Pašvaldībā. Autoostas darbības nodrošināšana ir būtiska un neatņemama sabiedriskā transporta pakalpojuma sastāvdaļa, kas nodrošina dažādu maršrutu savienojamību un nodrošina pilsētas attīstību, līdz ar to autoostas darbība var tikt atzīta par pakalpojumu, kura sniegšana ir pamatojama ar VPIL 88. panta pirmās daļas 2. un 3. punktā minētajiem izņēmumiem. Vienlaikus KP norāda, ka autoostas darbību var nodrošināt arī privātais tirgus dalībnieks, t.sk., Pašvaldībai saglabājot īpašuma tiesības uz autoostas darbībai nepieciešamo nekustamo īpašumu, attiecīgi Pašvaldībai būtu jāvērtē efektīvākais veids konkrēto mērķu sasniegšanā. Pašvaldībai, izbeidzot līdzdalību Kapitālsabiedrībā, būtiski rast risinājumu autoostas darbības nodrošināšanai, kas mazinātu Konkurences likuma 13.pantā pirmajā daļā noteikto dominējošā stāvokļa ļaunprātīgas izmantošanas aizlieguma pārkāpuma, piemēram, uzspiežot vai piemērojot netaisnīgas pirkšanas vai pārdošanas cenas vai citus netaisnīgu tirdzniecības noteikumus, kas varētu izpausties kā tādas iebraukšanas maksas noteikšana, kas nav ekonomiski pamatota un neatbilst normatīvajam regulējumam, riskus, privātajam tirgus dalībniekam uzņemoties autoostas darbības nodrošināšanu;
3. Kapitālsabiedrības transporta līdzekļu remonta pakalpojumi ir sniegti nebūtiskā apjomā, kā arī ievērojot, ka Pašvaldība iespējams izbeigs līdzdalību Kapitālsabiedrībā, KP neveic to vērtēšanu.

Ņemot vērā iepriekš minēto, secināms, ka Kapitālsabiedrības darbība tikai daļēji atbilst VPIL 88.panta pirmās daļas nosacījumiem.

Pārvaldības likuma 9. panta pirmā daļa noteic, ka lēmumu par publiskas personas līdzdalības izbeigšanu kapitālsabiedrībā pieņem attiecīgās publiskās personas augstākā lēmējinstitūcija, savukārt saskaņā ar šā panta otro daļu minētajā lēmumā norāda publiskas personas līdzdalības izbeigšanas kārtību.

Saskaņā ar Pašvaldības likuma 4. panta pirmās daļas 19. punktu pašvaldības autonomās funkcijas ir organizēt sabiedriskā transporta pakalpojumus. Savukārt saskaņā ar šā likuma 4. panta pirmās daļas 4. punktu viena no pašvaldību autonomajām funkcijām ir gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību. Ievērojot, ka iepirkumā “Gulbenes novada skolēnu speciālie pārvadājumi 2024./2025. un 2025./2026. mācību gadā”, iepirkuma identifikācijas Nr. GNP 2024/37, piedāvājumus iesniedza tikai divi pretendenti, no kuriem viens ir Kapitālsabiedrība, secināms, ka pastāv augsts risks ekonomiski nepamatotam pakalpojumu cenu pieaugumam, gadījumā, ja Kapitālsabiedrība izbeidz sniegt skolēnu speciālos pārvadājumus. Pašvaldībai kā Kapitālsabiedrības dalībniekam ir tiesības pārraudzīt un kontrolēt tās darbību, nodrošinot efektīvu un finansiāli pamatotu pašvaldības mērķu sasniegšanu Kapitālsabiedrības darbības jomās, vienlaikus novēršot efektivitātes trūkumus, ko radītu sasteigta un nepārdomāta Kapitālsabiedrības darbības izbeigšana gan skolēnu speciālo pārvadājumu jomā, gan autoostas pakalpojumu jomā. Tādēļ, lai nodrošinātu Kapitālsabiedrības sniegto skolēnu pārvadājumu un autoostas pakalpojumu nepārtrauktību, ievērojot KP atzinumā sniegtos norādījumus attiecībā uz minēto pakalpojumu nodošanu privātajiem tirgus dalībniekiem, Pašvaldībai, pirms līdzdalības izbeigšanas kārtības noteikšanas, nepieciešams padziļināti vērtēt efektīvāko veidu konkrēto mērķu sasniegšanai.

Ievērojot iepriekš minēto un pamatojoties uz likuma “Par pašvaldībām” 10. panta pirmās daļas 9. un 21. punktu, Valsts pārvaldes iekārtas likuma 88. panta pirmo, otro un septīto daļu, Publiskas personas kapitāla daļu un kapitālsabiedrību pārvaldības likuma 9. panta pirmo daļu, 7. panta pirmo un otro daļu, ņemot vērā Konkurences padomes 2025. gada 20. februāra vēstuli Nr. 1.7- 2/221, kā arī, ņemot vērā Gulbenes novada pašvaldības domes Attīstības un tautsaimniecības komitejas 2025.gada 19.marta sēdes ieteikumu un Gulbenes novada pašvaldības domes Finanšu komitejas 2025.gada 20.marta sēdes ieteikumu, atklāti balsojot: PAR –\_\_; PRET – \_\_; ATTURAS – \_\_, Gulbenes novada pašvaldības dome NOLEMJ:

1. APSTIPRINĀT Gulbenes novada pašvaldības tiešās līdzdalības sabiedrībā ar ierobežotu atbildību “GULBENES AUTOBUSS” izvērtējumu (pielikums).
2. IZBEIGT Gulbenes novada pašvaldības tiešo līdzdalību sabiedrībā ar ierobežotu atbildību “GULBENES AUTOBUSS”, reģistrācijas numurs 43203003672, atsevišķi lemjot par tiešās līdzdalības izbeigšanas kārtību.
3. UZDOT Gulbenes novada pašvaldības izpilddiretoram sadarbībā ar Gulbenes novada Centrālās pārvaldes Īpašuma pārraudzības nodaļu līdz 2025. gada 31. augustam iesniegt Gulbenes novada pašvaldības domei izskatīšanai priekšlikumus par Gulbenes novada pašvaldības tiešās līdzdalības sabiedrībā ar ierobežotu atbildību “GULBENES AUTOBUSS” izbeigšanas kārtību, ievērojot Konkurences padomes atzinumā sniegto norādījumu – Pašvaldībai nodrošināt skolēnu pārvadājumu un autoostas pakalpojumu nepārtrauktību.
4. Lēmuma izpildi kontrolēt Gulbenes novada pašvaldības domes priekšsēdētājam.

Gulbenes novada pašvaldības domes priekšsēdētājs A. Caunītis